তাজউদ্দীনের অনুপস্থিতে চার যুবনেতা মুজিবকে কী কী বুঝিয়েছিলেন সে-সম্পর্কে একটি ধারণাও বইটিতে দেওয়া হয়েছে। তারা বলেছেন তাজউদ্দীন ক্ষমতালোভী, সে জন্যই তিনি কারো সঙ্গে পরামর্শ না-করেই নিজেই নিজেকে প্রবাসী সরকারের প্রধানমন্ত্রী হিসাবে ঘোষণা করে দিয়েছেন। তিনি বঙ্গবন্ধুর নির্দেশ অমান্য করেছেন এবং মুক্তিযুদ্ধে যুবনেতাদেরকে তাদের কর্তব্য পালনের ব্যাপারে প্রতিবন্ধকতার সৃষ্টি করেছেন। আওয়ামী লীগকে ঐক্যবদ্ধ করবেন কী, তাজউদ্দীন নেতাদেরকে বিভক্ত রাখতে সচেষ্ট ছিলেন। তাজউদ্দীনের উচ্চাভিলাষ খুব বেশি, এবং তিনি চেষ্টা করবেন মুজিবকে প্রেসিডেন্টের পদে বসিয়ে সব ক্ষমতা নিজে কুক্ষিগত করতে। কাজেই তাকে প্রধানমন্ত্রীর পদ থেকে সরিয়ে দেওয়া দরকার। তাজউদ্দীন নেতাকে-প্রদত্ত তাদের এসব বক্তব্য ও পরামর্শের ব্যাপারে বিস্তারিত তথ্য জানতেন না। তবে তিনি আশা করছিলেন যে বঙ্গবন্ধু হয়তো শীঘ্রই তার ভুল বুঝতে পারবেন। সেটা যখন ঘটলো না তখন তার একজন হিতাকাক্সক্ষীকে তিনি বলেছিলেন, “স্বাধীনতা অর্জনের পরপরই আমি যদি মারা যেতাম তা হলে সেটাই বরঞ্চ ভালো ছিল।”২২